Torna 'Levántate Corriendo': esport, turisme i natura en els matins d?estiu de Gandia
09 juliol 2025

## Torna 'Levántate Corriendo': esport, turisme i natura en els matins d?estiu de Gandia09 juliol 2025Última actualització: 09 juliol 2025

![](../gestion/img/691e2312c70dd937d55af952e4542c4e8356ace90e982d5705128278588eff4e.jpg)  
  

Aquest matí s’ha presentat en roda de premsa la XIII edició de _Levántate Corriendo_, una iniciativa organitzada pel Club de Córrer El Garbí amb el suport de l’Ajuntament de Gandia. La regidora de Turisme, **Balbina Sendra**; el regidor d’Esports, **Jesús Naveiro**, i la presidenta del C.C. El Garbí, **Lourdes Vidal**, han sigut els encarregats d’explicar les últimes novetats d’aquesta proposta.

_Levántate Corriendo_ es consolida com una de les activitats estivals més esperades. Combina esport, cultura i turisme a través d’un seguit d’entrenaments guiats per diferents paratges naturals i emblemàtics de Gandia, com la Marjal i la Platja de Gandia. L’objectiu és fomentar hàbits saludables i, alhora, posar en valor l’entorn paisatgístic i patrimonial de la ciutat.

L’activitat es desenvoluparà durant els mesos de juliol i agost, amb cinc eixides programades:

1.  12 de juliol – Ullals i camí de l’Escorredor
    
2.  19 de juliol – Ullals i Alqueria del Duc
    
3.  26 de juliol – Platja de Gandia, braç i port
    
4.  9 d’agost – Platges de Gandia, Venècia
    
5.  23 d’agost – Alqueria del Duc – Gandia
    

  

Tal com ha explicat Naveiro, les rutes, d’entre 8 i 9 quilòmetres aproximadament, començaran a les 8:00 h des del Club Nàutic de Gandia (Passeig Marítim Neptú, núm. 2, Platja de Gandia). Cada eixida comptarà amb monitors que guiaran el grup a diferents ritmes, cosa que permet que qualsevol persona aficionada al running hi puga participar, siga quin siga el seu nivell.

“_És una iniciativa que es desenvolupa en un ambient molt agradable, on els participants passen una estona divertida tot coneixent diferents zones de la ciutat gràcies al treball del C.C. El Garbí_”, ha afirmat el regidor.

Per la seua banda, Vidal ha informat que el cost de l’activitat és d’11 € per a totes les rutes o 4 € per ruta solta. Amb la inscripció, que es realitza just abans de cada eixida, els participants rebran una samarreta oficial —d’ús obligatori en les eixides—, assegurança d’accidents, guia professional i dos punts d’avituallament per ruta (aigua i fruita).

“_Tenim molts turistes que repeteixen cada any_”, ha destacat la presidenta del club, que ha incidit que la intenció és que “_els corredors que ens visiten no es limiten només a córrer per la primera línia de la façana marítima, sinó que descobrisquen tot el que Gandia pot oferir a un amant del running_”.

Finalment, Sendra ha valorat _Levántate Corriendo_: “_És una eina més que ens permet enriquir l’experiència vacacional i fidelitzar el visitant. Ells han sigut pioners: són 13 anys ensenyant als nostres turistes que es poden fer moltíssimes coses a la nostra ciutat”. “Venim de dades excel·lents d’ocupació hotelera al juny i creiem que l’esport és una de les claus que ens està permetent allargar la temporada turística a la nostra ciutat”_.

[Twittear](https://twitter.com/share)